Manchester City-supporteren Tore Birger Lien tok en sjanse, for City måtte vel klare å slå United lørdag kveld?

Derfor veddet han med foreleser, United-fan og Supporterklubb-medlem Svein Olav Nyberg. Vant United skulle han synge «Glory Glory Man. United» foran de andre studentene.

Hadde City vunnet skulle læreren gå med City-skjerf eller drakt hele dagen.

Men alle vet hva som skjedde.

Det førte til en en ganske sur, men likevel nydelig opplevelse i Grimstad mandag, foran Nyberg og 250 medstudenter. Og det attpåtil på Liens egen 25-årsdag.

Se video av straffen her.

Lærer og United-fan Svein Olav Nyberg sier han måtte takke ja til veddemålet da det ikke var penger involvert, og skryter uansett av City-supporteren.

– Studenten (Tore) kontaktet meg i pausen på forelesningene på torsdag, og ville gjerne vedde om Manchester-derbyet.

– Jeg tenkte det ville være usportslig å nekte, siden det ikke var penger eller noe slikt involvert. Uansett så strekker jeg meg langt for å være en best mulig lærer for studentene mine, så jeg vurderte det dithen at dette ville telle i pluss for dem, sier han til united.no.

Hvis Lien trakk seg, så ville han imidlertid fått lov til det.

– Studenten kontaktet meg nesten umiddelbart etter kampen, og var klar for mandag.

– Hadde han ikke gitt lyd fra seg, så hadde ikke jeg holdt ham til veddemålet, for jeg har vært student selv og hadde neppe turt å gjøre noe slikt den gangen.

– Men han stilte opp, utrolig sporty, og på den måten gjorde han egentlig ære på sitt eget lag også, ved at han stod ved det han hadde veddet om.

– Selvfølgelig var det kleint å hedre motstanderen, men han stod i det og gjennomførte, og det synes jeg står enorm respekt av, sier Nyberg – som spanderte kaffe og tok en lengre prat med sin tapende elev i lunsjen etterpå.

– En av dine store stunder som foreleser å vinne veddemålet?

– Det største var vel egentlig det å kunne møtes med respekt og som venner etter kampen, som vi gjorde i lunsjen, som var den store stunden som foreleser. Jeg lærte mer om ham og hans mål med studiene, og hans vei dit, og fikk stor respekt for ham som person. Jeg tror han kommer til å komme langt.

Han har følgende anbefaling til de som eventuelt taper veddemål om United senere i livet.

– Måtte jeg en gang synge om blå måner eller om at man ikke vandrer alene, så vit at jeg regner det som mer til ære for United enn om jeg skulle trekke meg fra et tapt veddemål. Det håper jeg dere (som leser dette) også gjør, sier Nyberg.

– De kan vel ikke score ett til?

United-supporter Nicolay Rylander så kampen sammen med City-supporteren som tapte veddemålet.

– Du skulle sett fortvilelsen hans da United snudde kampen.

– På 2-2, før frisparket, så husker jeg han fastslo at «de kan jo ikke score ett til…» og etter 3-2, «det er ikke mulig».

– Da David reddet headingen til Agüero på slutten så hoppet han som en gal i sofaen og slo knyttneven i veggen. Magisk, sier en flirende Nicolay Rylander til united.no.

Han forteller at lærer og United-fan Nyberg hadde forberedt seg til påfølgende forelesning.

– Han kom inn i vanlig antrekk (skjorte, vest), men da sangen skulle fremføres var det frem med United-drakta. Underveis i sangen klappet han og koste seg, sier Nylander.

Merk: Videoen er filmet av Simen Espeland. Vi takker!

Her kan du se hvordan United-fansen på tribunen feiret seieren, det lød vel hakket bedre…